बिलासपुर. सिविल लाइन पुलिस ने जल संसाधन विभाग के ईई को नशे में धुत होकर खतरनाक ढंग से कार चलाते हुए पकड़ा। उनकी गाड़ी से कई लोग दुर्घटना के शिकार होने से बच गए। पुलिस ने पीछा कर उनकी गाड़ी को मगरपारा के पास रोका।
कुदुदंड निवासी राजेश धवनकर पिता स्व. पी धवनकर 49 वर्ष खारंग जल संसाधन डिवीजन में ईई हैं। वे शुक्रवार सुबह 6 बजे से ही अपनी कार क्रमांक सीजी 12 एएल 9747 में घर से निकले थे। इसी दौरान उन्होंने लापरवाहीपूर्वक वाहन चलाना शुरू किया। उन्होंने सभी तरफ अपनी गाड़ी दौड़ाई। कभी तेज रफ्तार से सड़क पर खतरनाक तरीके से गाड़ी दौड़ा रहे थे तो कभी सड़क के बीचों-बीच आड़ा तिरछा कार खड़ी कर दे रहे थे। उनकी गाड़ी से कई लोग दुर्घटना के शिकार होते-होते बचे। सत्यम चौक के पास एक बार उनकी कार डिवाइडर पर भी चढ़ गई थी। सुबह 9.30 बजे सिविल लाइन पुलिस को सूचना मिली तो वह कार को ढूंढने निकली। 10.30 बजे मगरपारा तैयबा चौक में कार नजर आई। पुलिस ने कार को रोका और ईई समेत कार थाने लेकर आई। सिविल लाइन टीआई नसर सिद्दीकी के अनुसार ईई शराब के नशे में धुत होकर लापरवाहीपूर्वक वाहन चला रहे थे।
अस्पताल भेजकर उनका मुलाहिजा कराया गया। जांच में डाक्टरों ने उनके शराब पीने की पुष्टि की है। पुलिस ने ईई के खिलाफ मोटरव्हीकल एक्ट की धारा 185 के तहत कार्रवाई की है। टीआई के अनुसार ईई के खिलाफ किसी ने शिकायत नहीं की। पुलिस ने संज्ञान लेकर कार्रवाई की अन्यथा दूसरी धाराएं भी लगाई जातीं। बाद में ईई को मुचलके पर छोड़ दिया गया। शनिवार को उनका प्रकरण कोर्ट में पेश किया जाएगा।
hin_Deva hin_Deva hin_Deva